[pic] | ΕΥΡΩΠΑΪΚΗ ΕΠΙΤΡΟΠΗ |

Βρυξέλλες, 3.3.2010

COM(2010) 73 τελικό

Πρόταση

Διοργανική συμφωνία

μεταξύ του Ευρωπαϊκού Κοινοβουλίου, του Συμβουλίου και της Επιτροπής για τη συνεργασία σε δημοσιονομικά θέματα

ΠΙΝΑΚΑΣ ΠΕΡΙΕΧΟΜΕΝΩΝ

Διοργανική συμφωνία μεταξύ του Ευρωπαϊκού Κοινοβουλίου, του Συμβουλίου και της Επιτροπής για τη συνεργασία σε δημοσιονομικά θέματα 4

ΜΕΡΟΣ Ι—Δημοσιονομικό πλαίσιο και ειδικά μέσα 6

Α. Διατάξεις σχετικές με το δημοσιονομικό πλαίσιο 6

Β. Διατάξεις σχετικές με τα ειδικά μέσα που δεν περιλαμβάνονται στο δημοσιονομικό πλαίσιο 6

B.1. Αποθεματικό Επείγουσας Βοήθειας 6

B.2. Ταμείο Αλληλεγγύης της Ευρωπαϊκής Ένωσης 7

B.3. Μηχανισμός ευελιξίας 7

B.4. Ευρωπαϊκό Ταμείο Προσαρμογής στην Παγκοσμιοποίηση 8

ΜΕΡΟΣ II – Βελτίωση της διοργανικής συνεργασίας κατά τη διάρκεια της διαδικασίας του προϋπολογισμού 9

Α. Η διαδικασία διοργανικής συνεργασίας 9

Β. Εγγραφή δημοσιονομικών διατάξεων στις νομοθετικές πράξεις 9

Γ. Δαπάνες σχετικές με τις συμφωνίες αλιείας 10

Δ. Χρηματοδότηση της κοινής εξωτερικής πολιτικής και πολιτικής ασφάλειας (ΚΕΠΠΑ) 10

ΜΕΡΟΣ III – Χρηστή δημοσιονομική διαχείριση των κονδυλίων της ΕΕ 13

Α. Δημοσιονομικός προγραμματισμός 13

Β. Οργανισμοί και Ευρωπαϊκά σχολεία 14

Γ. Νέα δημοσιονομικά μέσα 14

ΠΑΡΑΡΤΗΜΑ – Διοργανική συνεργασία στον τομέα του προϋπολογισμού 16

Μέρος Α. Χρονοδιάγραμμα της διαδικασίας του προϋπολογισμού 16

Μέρος Β. Προτεραιότητες της διαδικασίας του προϋπολογισμού 16

Μέρος Γ. Κατάρτιση του σχεδίου του προϋπολογισμού και επικαιροποίηση των εκτιμήσεων 16

Μέρος Δ. Διαδικασία του προϋπολογισμού πριν από την συνδιαλλαγή 17

Μέρος Ε. Διαδικασία συνδιαλλαγής 17

Μέρος ΣΤ. Διορθωτικοί προϋπολογισμοί 19

Πρόταση

Διοργανική συμφωνία

μεταξύ του Ευρωπαϊκού Κοινοβουλίου, του Συμβουλίου και της Επιτροπής για τη συνεργασία σε δημοσιονομικά θέματα

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ, ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ ΚΑΙ Η ΕΥΡΩΠΑΪΚH ΕΠΙΤΡΟΠΗ,

εφεξής «τα θεσμικά όργανα»,

συμφώνησαν τα ακόλουθα:

1. Στόχος της παρούσας συμφωνίας που εγκρίθηκε σύμφωνα με το άρθρο 295 της Συνθήκης για τη λειτουργία της Ευρωπαϊκής Ένωσης (εφεξής «ΣΛΕΕ») είναι να βελτιώσει τη λειτουργία της ετήσιας διαδικασίας του προϋπολογισμού και τη συνεργασία μεταξύ των θεσμικών οργάνων σε δημοσιονομικά θέματα.

2. Η συμφωνία είναι δεσμευτική για όλα τα θεσμικά όργανα καθόλη τη διάρκεια ισχύος της.

3. Η παρούσα συμφωνία δεν επηρεάζει τις αντίστοιχες αρμοδιότητες των θεσμικών οργάνων σε θέματα προϋπολογισμού, όπως αυτές ορίζονται από τις Συνθήκες, στον κανονισμό για τη θέσπιση του πολυετούς δημοσιονομικού πλαισίου[1] (εφεξής «ο κανονισμός ΠΔΠ») και στον δημοσιονομικό κανονισμό[2].

Όταν γίνεται παραπομπή στο παρόν σημείο, το Συμβούλιο αποφασίζει με ειδική πλειοψηφία και το Ευρωπαϊκό Κοινοβούλιο με την πλειοψηφία των μελών που το απαρτίζουν και των τριών πέμπτων των ψηφισάντων.

4. Κάθε τροποποίηση της παρούσας συμφωνίας απαιτεί τη συγκατάθεση όλων των θεσμικών οργάνων.

5. Η παρούσα συμφωνία αποτελείται από τρία μέρη:

6. Το Μέρος Ι περιλαμβάνει συμπληρωματικές διατάξεις σχετικές με το πολυετές δημοσιονομικό πλαίσιο και διάταξη για ειδικά μέσα που δεν περιλαμβάνονται στο δημοσιονομικό πλαίσιο.

7. Το μέρος II αφορά τη διοργανική συνεργασία κατά τη διαδικασία του προϋπολογισμού.

8. Το μέρος IIΙ περιλαμβάνει διατάξεις σχετικά με τη χρηστή δημοσιονομική διαχείριση των κονδυλίων της ΕΕ.

9. Η παρούσα συμφωνία αρχίζει να ισχύει την ίδια ημέρα με τον κανονισμό ΠΔΠ και αντικαθιστά τη διοργανική συμφωνία, της 17ης Μαΐου 2006, μεταξύ του Ευρωπαϊκού Κοινοβουλίου, του Συμβουλίου και της Επιτροπής για τη δημοσιονομική πειθαρχία και τη χρηστή δημοσιονομική διαχείριση[3].

ΜΕΡΟΣ Ι—ΔΗΜΟΣΙΟΝΟΜΙΚΟ ΠΛΑΙΣΙΟ και ΕΙΔΙΚΑ ΜΕΣΑ

Α. Διατάξεις σχετικές με το δημοσιονομικό πλαίσιο

10. Οι πληροφορίες που αφορούν πράξεις που δεν περιλαμβάνονται στον γενικό προϋπολογισμό των Ευρωπαϊκής Ένωσης και η προβλέψιμη εξέλιξη των διαφόρων κατηγοριών ιδίων πόρων της Ένωσης παρουσιάζονται, ενδεικτικά, σε χωριστούς πίνακες. Αυτές οι πληροφορίες επικαιροποιούνται ετησίως και περιλαμβάνονται στα έγγραφα που συνοδεύουν το σχέδιο προϋπολογισμού.

11. Με εξαίρεση τον υποτομέα 1β «Συνοχή για τη ανάπτυξη και την απασχόληση» του δημοσιονομικού πλαισίου, για τους σκοπούς της χρηστής δημοσιονομικής διαχείρισης, τα θεσμικά όργανα φροντίζουν να αφήνουν, στο μέτρο του δυνατού, κατά τη διαδικασία του προϋπολογισμού και την έγκρισή του, επαρκή διαθέσιμα περιθώρια κάτω από τα ανώτατα όρια των διαφόρων τομέων.

Επικαιροποίηση των προβλέψεων για τις πιστώσεις πληρωμών μετά το 2013

12. Το 2010, η Επιτροπή θα επικαιροποιήσει τις προβλέψεις για τις πιστώσεις πληρωμών μετά το 2013. Αυτή η επικαιροποίηση θα λάβει υπόψη την πραγματική εκτέλεση των πιστώσεων του προϋπολογισμού για αναλήψεις υποχρεώσεων και των πιστώσεων του προϋπολογισμού για πληρωμές, καθώς και τις προβλέψεις εκτέλεσης. Επίσης θα λάβει υπόψη τους ισχύοντες κανόνες προκειμένου να εξασφαλισθεί ότι οι πιστώσεις πληρωμών εξελίσσονται ομαλά σε σύγκριση με τις πιστώσεις ανάληψης υποχρεώσεων και με τις προβλέψεις ανάπτυξης που αφορούν το Ακαθάριστο Εθνικό Εισόδημα (ΑΕΕ) της Ευρωπαϊκής Ένωσης.

Β. Διατάξεις σχετικές με τα ειδικά μέσα που δεν περιλαμβάνονται στο δημοσιονομικό πλαίσιο

B.1. Αποθεματικό Επείγουσας Βοήθειας

13. Το Αποθεματικό Επείγουσας Βοήθειας έχει ως στόχο να διευκολύνει την ταχεία αντιμετώπιση συγκεκριμένων αναγκών βοήθειας σε τρίτες χώρες, λόγω γεγονότων που δεν ήταν δυνατόν να προβλεφθούν κατά την κατάρτιση του προϋπολογισμού, κατά προτεραιότητα για ενέργειες ανθρωπιστικού χαρακτήρα, αλλά και για την πολιτική διαχείριση κρίσεων και για λόγους προστασίας, εφόσον το απαιτούν οι περιστάσεις. Το ετήσιο ποσό του αποθεματικού καθορίζεται σε 221 εκατομμύρια EUR σε τιμές του 2004 για όλη τη διάρκεια του δημοσιονομικού πλαισίου.

Tο αποθεματικό εγγράφεται στον γενικό προϋπολογισμό της Ευρωπαϊκής Ένωσης ως προσωρινή πίστωση.

Η Επιτροπή, όταν κρίνει ότι είναι ανάγκη να χρησιμοποιηθεί το αποθεματικό αυτό, υποβάλλει στα δύο σκέλη της αρμόδιας για τον προϋπολογισμό αρχής πρόταση μεταφοράς πιστώσεων από το αποθεματικό στις αντίστοιχες γραμμές του προϋπολογισμού.

Ωστόσο, πριν από οποιαδήποτε πρόταση της Επιτροπής για τη μεταφορά πιστώσεων από το αποθεματικό πρέπει να εξετάζονται οι δυνατότητες επαναδιάθεσης των πιστώσεων.

Σε περίπτωση διαφωνίας κινείται διαδικασία τριμερών συσκέψεων.

Οι μεταφορές πιστώσεων θα πραγματοποιούνται σύμφωνα με το άρθρο 26 του δημοσιονομικού κανονισμού.

B.2. Ταμείο Αλληλεγγύης της Ευρωπαϊκής Ένωσης

14. Στόχος του Ταμείου Αλληλεγγύης της Ευρωπαϊκής Ένωσης είναι η ταχεία χρηματοδοτική ενίσχυση σε περίπτωση μειζόνων καταστροφών που συμβαίνουν στο έδαφος κράτους μέλους ή υποψήφιας χώρας, όπως ορίζει η σχετική βασική πράξη. Το ετήσιο ανώτατο όριο των διαθέσιμων πιστώσεων για το Ταμείο Αλληλεγγύης ανέρχεται σε 1 δισεκατομμύριο EUR (τρέχουσες τιμές). Την 1η Οκτωβρίου κάθε έτους, πρέπει να παραμένει διαθέσιμο τουλάχιστον το ένα τέταρτο του ετησίου ποσού για την κάλυψη των αναγκών που προκύπτουν μέχρι το τέλος του έτους. Το μέρος του ετησίου ποσού που δεν είναι εγγεγραμμένο στον προϋπολογισμό δεν μπορεί να μεταφερθεί στα επόμενα έτη.

Σε εξαιρετικές περιπτώσεις, και εάν οι υπόλοιποι δημοσιονομικοί πόροι που διατίθενται στο Ταμείο το έτος κατά το οποίο επήλθε η καταστροφή, όπως ορίζει η σχετική βασική πράξη, δεν επαρκούν για να καλύψουν το ποσό της ενίσχυσης που θεωρείται αναγκαία από την αρμόδια για τον προϋπολογισμό αρχή, η Επιτροπή μπορεί να προτείνει να χρηματοδοτηθεί η διαφορά από τις πιστώσεις του Ταμείου του επόμενου έτους. Το ετήσιο ποσό του Ταμείου που πρέπει να εγγράφεται στον προϋπολογισμό κάθε έτους δεν μπορεί σε καμία περίπτωση να υπερβεί το 1 δισεκατομμύριο EUR.

Όταν πληρούνται οι προϋποθέσεις κινητοποίησης του Ταμείου Αλληλεγγύης όπως αυτές ορίζονται στη σχετική βασική πράξη, η Επιτροπή υποβάλλει πρόταση για τη κινητοποίησή του. Όταν υπάρχουν δυνατότητες επαναδιάθεσης των πιστώσεων στο πλαίσιο του τομέα για τον οποίο απαιτούνται πρόσθετες δαπάνες, η Επιτροπή το λαμβάνει υπόψη κατά την υποβολή της αναγκαίας πρότασης, σύμφωνα με τον δημοσιονομικό κανονισμό, με τη βοήθεια του κατάλληλου δημοσιονομικού μέσου. Η απόφαση κινητοποίησης του Ταμείου λαμβάνεται από κοινού από τα δύο σκέλη της αρμόδιας για τον προϋπολογισμό αρχής σύμφωνα με το σημείο 3.

Σε περίπτωση διαφωνίας κινείται διαδικασία τριμερών συσκέψεων.

B.3. Μηχανισμός ευελιξίας

15. Ο μηχανισμός ευελιξίας, το ετήσιο ανώτατο όριο του οποίου ανέρχεται σε 200 εκατομμύρια EUR (τρέχουσες τιμές), προορίζεται να καταστήσει δυνατή τη χρηματοδότηση για δεδομένο οικονομικό έτος και εντός του ορίου του προαναφερθέντος ποσού, σαφώς προσδιορισμένων δαπανών οι οποίες δεν μπορούν να χρηματοδοτηθούν στο πλαίσιο των διαθέσιμων ανωτάτων ορίων για έναν ή περισσοτέρους άλλους τομείς.

Το μέρος του ετήσιου ποσού που δεν χρησιμοποιείται μπορεί να μεταφερθεί μέχρι το έτος ν + 2. Εάν κινητοποιηθεί ο μηχανισμός ευελιξίας, θα χρησιμοποιηθούν πρώτα τα μεταφερθέντα ποσά κατά σειρά αρχαιότητας. Το μέρος του ετήσιου ποσού του έτους ν που δεν χρησιμοποιείται κατά τη διάρκεια του έτους ν+2 καταργείται.

Η Επιτροπή θα υποβάλει πρόταση για τη κινητοποίηση του μηχανισμού ευελιξίας αφού εξετάσει όλες τις δυνατότητες επαναδιάθεσης των πιστώσεων στο πλαίσιο του τομέα στον οποίο απαιτούνται οι πρόσθετες δαπάνες.

Η πρόταση θα προσδιορίζει τις ανάγκες που πρέπει να καλυφθούν και το ποσό. Η πρόταση μπορεί να υποβληθεί για οποιοδήποτε οικονομικό έτος κατά τη διάρκεια της διαδικασίας του προϋπολογισμού.

Η απόφαση κινητοποίησης του μηχανισμού ευελιξίας θα λαμβάνεται από κοινού από τα δύο σκέλη της αρμόδιας για τον προϋπολογισμό αρχής σύμφωνα με το σημείο 3.

Θα επιτυγχάνεται συμφωνία στο πλαίσιο της ετήσιας διαδικασίας του προϋπολογισμού.

B.4. Ευρωπαϊκό Ταμείο Προσαρμογής στην Παγκοσμιοποίηση

16. Στόχος του Ευρωπαϊκού Ταμείου Προσαρμογής στην Παγκοσμιοποίηση είναι η παροχή συμπληρωματικής ενίσχυσης στους εργαζομένους που πλήττονται από τις συνέπειες των μεγάλων διαρθρωτικών αλλαγών στο παγκόσμιο εμπόριο, ώστε να βοηθήσει την επανένταξή τους στην αγορά εργασίας.

Το Ταμείο δεν μπορεί να υπερβεί το μέγιστο ετήσιο ποσό των 500 εκατομμυρίων EUR (τρέχουσες τιμές), το οποίο μπορεί να προέλθει από τα περιθώρια που υπάρχουν κάτω από το συνολικό ανώτατο όριο δαπανών του προηγούμενου έτους ή/και από τις ακυρωθείσες πιστώσεις ανάληψης υποχρεώσεων από τα δυο προηγούμενα έτη, εξαιρουμένων όσων σχετίζονται με τον τομέα 1Β του δημοσιονομικού πλαισίου.

Οι πιστώσεις θα εγγράφονται στον γενικό προϋπολογισμό της Ευρωπαϊκής Ένωσης ως προσωρινή πίστωση με τη συνήθη δημοσιονομική διαδικασία αμέσως μόλις η Επιτροπή εντοπίσει τα ικανά περιθώρια ή/και τις ακυρωθείσες αναλήψεις υποχρεώσεων, σύμφωνα με το δεύτερο εδάφιο.

Όταν πληρούνται οι προϋποθέσεις κινητοποίησης του Ευρωπαϊκού Ταμείου Προσαρμογής στην Παγκοσμιοποίηση, όπως αυτές ορίζονται στη σχετική βασική πράξη, η Επιτροπή υποβάλλει πρόταση για τη κινητοποίησή του. Η απόφαση κινητοποίησης του Ταμείου λαμβάνεται από κοινού από τα δύο σκέλη της αρμόδιας για τον προϋπολογισμό αρχής σύμφωνα με το σημείο 3.

Ταυτόχρονα με την υποβολή της πρότασής της για απόφαση κινητοποίησης του Ταμείου, η Επιτροπή υποβάλλει στα δύο σκέλη της αρμόδιας για τον προϋπολογισμό αρχής πρόταση μεταφοράς στις αντίστοιχες γραμμές του προϋπολογισμού. Στην περίπτωση διαφωνίας κινείται διαδικασία τριμερών συσκέψεων.

Οι μεταφορές σχετικά με το Ευρωπαϊκό Ταμείο Προσαρμογής στην Παγκοσμιοποίηση θα πραγματοποιούνται σύμφωνα με το άρθρο 24 παράγραφος 4 του δημοσιονομικού κανονισμού.

ΜΕΡΟΣ II - ΒΕΛΤΙΩΣΗ ΤΗΣ ΔΙΟΡΓΑΝΙΚΗΣ ΣΥΝΕΡΓΑΣΙΑΣ ΚΑΤΑ ΤΗ ΔΙΑΡΚΕΙΑ ΤΗΣ ΔΙΑΔΙΚΑΣΙΑΣ ΤΟΥ ΠΡΟΫΠΟΛΟΓΙΣΜΟΥ

Α. Η διαδικασία διοργανικής συνεργασίας

17. Οι λεπτομέρειες της διοργανικής συνεργασίας σε θέματα προϋπολογισμού καθορίζονται στο παράρτημα.

Β. Εγγραφή δημοσιονομικών διατάξεων στις νομοθετικές πράξεις

18. Οι νομοθετικές πράξεις που αφορούν πολυετή προγράμματα θεσπιζόμενα με τη συνήθη νομοθετική διαδικασία θα περιλαμβάνουν διάταξη με την οποία η νομοθετική αρχή καθορίζει το χρηματοδοτικό κονδύλιο του προγράμματος.

Το ποσόν αυτό αποτελεί, για την αρμόδια για τον προϋπολογισμό αρχή, προνομιακή αναφορά κατά την ετήσια διαδικασία του προϋπολογισμού.

Η αρμόδια για τον προϋπολογισμό αρχή και η Επιτροπή, όταν υποβάλει το σχέδιο προϋπολογισμού της, αναλαμβάνουν τη δέσμευση να μην αποκλίνουν από το ποσό αυτό καθόλη τη διάρκεια του σχετικού προγράμματος κατά ποσοστό μεγαλύτερο του 5%, εκτός εάν προκύψουν νέες αντικειμενικές και διαρκείς περιστάσεις που αποτελούν το αντικείμενο ρητής και σαφούς αιτιολόγησης, στην οποία θα λαμβάνονται υπόψη τα αποτελέσματα που απορρέουν από την εφαρμογή του προγράμματος, ιδίως βάσει αξιολογήσεων. Οποιαδήποτε αύξηση που προκύπτει από αυτή τη μεταβολή πρέπει να παραμείνει εντός του υφιστάμενου ανωτάτου ορίου για τον σχετικό τομέα, με την επιφύλαξη της κινητοποίησης μέσων που αναφέρονται στον κανονισμό ΠΔΠ και στην παρούσα συμφωνία.

Το παρόν σημείο δεν εφαρμόζεται στις πιστώσεις συνοχής οι οποίες εγκρίνονται με τη συνήθη νομοθετική διαδικασία, καταλογίζονται εκ των προτέρων στα κράτη μέλη και περιλαμβάνουν χρηματοδοτικό κονδύλιο για ολόκληρη τη διάρκεια του προγράμματος.

19. Οι νομοθετικές πράξεις που αφορούν πολυετή προγράμματα τα οποία δεν υπάγονται στη συνήθη νομοθετική διαδικασία δεν περιλαμβάνουν «ποσό κρινόμενο αναγκαίο».

Σε περίπτωση που το Συμβούλιο προτίθεται να εισαγάγει δημοσιονομική αναφορά, αυτή θα έχει χαρακτήρα ενδεικτικό της βούλησης του νομοθέτη και δεν θα επηρεάζει τις αρμοδιότητες της αρμόδιας για τον προϋπολογισμό αρχής, όπως ορίζονται στη ΣΛΕΕ. Σχετική μνεία θα γίνεται σε κάθε νομοθετική πράξη που περιέχει ανάλογη δημοσιονομική αναφορά.

Εάν το εν λόγω ποσό έχει αποτελέσει αντικείμενο συμφωνίας στο πλαίσιο της διαδικασίας συνδιαλλαγής που προβλέπεται στην κοινή δήλωση του Ευρωπαϊκού Κοινοβουλίου, του Συμβουλίου και της Επιτροπής της 4ης Μαρτίου 1975[4], θα θεωρείται ποσό αναφοράς κατά την έννοια του σημείου 15 της παρούσας συμφωνίας.

Γ. Δαπάνες σχετικές με τις συμφωνίες αλιείας

20. Οι δαπάνες για τις συμφωνίες αλιείας υπόκεινται στους ακόλουθους ειδικούς κανόνες:

Η Επιτροπή αναλαμβάνει την υποχρέωση να ενημερώνει τακτικά το Ευρωπαϊκό Κοινοβούλιο επί της προετοιμασίας και της πορείας των διαπραγματεύσεων, συμπεριλαμβανομένων των δημοσιονομικών επιπτώσεων.

Στο πλαίσιο της νομοθετικής διαδικασίας σχετικά με τις συμφωνίες στον τομέα της αλιείας, τα θεσμικά όργανα καταβάλλουν κάθε δυνατή προσπάθεια, ώστε όλες οι διαδικασίες να εκτελεσθούν το ταχύτερο δυνατό.

Τα ποσά που προβλέπονται στον προϋπολογισμό για νέες συμφωνίες ή για την ανανέωση συμφωνιών που τίθενται σε ισχύ μετά την 1η Ιανουαρίου του σχετικού έτους του προϋπολογισμού εγγράφονται στο αποθεματικό.

Εάν οι πιστώσεις σχετικά με τις συμφωνίες αλιείας (συμπεριλαμβανομένου του αποθεματικού) αποδειχθούν ανεπαρκείς, η Επιτροπή θα παρέχει στην αρμόδια για τον προϋπολογισμό αρχή τις πληροφορίες που θα καταστήσουν δυνατή μια ανταλλαγή απόψεων, με τη μορφή τριμερούς σύσκεψης, ενδεχομένως απλουστευμένης, για τα αίτια της κατάστασης αυτής, καθώς και για τα μέτρα που μπορούν να ληφθούν σύμφωνα με τις ισχύουσες διαδικασίες. Εφόσον απαιτείται, η Επιτροπή προτείνει τα κατάλληλα μέτρα.

Ανά τρίμηνο, η Επιτροπή υποβάλλει στην αρμόδια για τον προϋπολογισμό αρχή λεπτομερείς πληροφορίες σχετικά με την εκτέλεση των ισχυουσών συμφωνιών και δημοσιονομική πρόβλεψη για το υπόλοιπο έτος.

Δ. Χρηματοδότηση της κοινής εξωτερικής πολιτικής και πολιτικής ασφάλειας (ΚΕΠΠΑ)

21. Για τις δαπάνες της ΚΕΠΠΑ που βαρύνουν τον γενικό προϋπολογισμό της Ευρωπαϊκής Ένωσης σύμφωνα με το άρθρο 41 της Συνθήκης για την Ευρωπαϊκή Ένωση, τα θεσμικά όργανα προσπαθούν, στην επιτροπή συνδιαλλαγής και με βάση το σχέδιο προϋπολογισμού που καταρτίζει η Επιτροπή, να καταλήγουν κάθε χρόνο σε συμφωνία σχετικά με το ποσό των επιχειρησιακών δαπανών που θα καταλογισθούν στον προϋπολογισμό της Ευρωπαϊκής Ένωσης και σχετικά με την κατανομή του ποσού αυτού μεταξύ των άρθρων του κεφαλαίου ΚΕΠΠΑ του προϋπολογισμού που προτείνονται στο τέταρτο εδάφιο του παρόντος σημείου. Ελλείψει συμφωνίας, εξυπακούεται ότι το Ευρωπαϊκό Κοινοβούλιο και το Συμβούλιο θα εγγράψουν στον προϋπολογισμό το ποσό που περιλαμβάνεται στον προηγούμενο προϋπολογισμό ή αυτό που προτείνεται στο σχέδιο προϋπολογισμού, εάν αυτό είναι μικρότερο.

Το συνολικό ποσό των επιχειρησιακών δαπανών ΚΕΠΠΑ θα κατανέμεται μεταξύ των άρθρων του κεφαλαίου του προϋπολογισμού ΚΕΠΠΑ, όπως προτείνεται στο τέταρτο εδάφιο του παρόντος σημείου. Κάθε άρθρο θα καλύπτει μέσα που έχουν ήδη εγκριθεί, μέσα τα οποία έχουν προβλεφθεί αλλά δεν έχουν ακόμη εγκριθεί, καθώς και όλα τα μελλοντικά — δηλαδή απρόβλεπτα — μέσα που θα εγκρίνει το Συμβούλιο κατά τη διάρκεια του οικείου οικονομικού έτους.

Δεδομένου ότι σύμφωνα με τον δημοσιονομικό κανονισμό, η Επιτροπή έχει το δικαίωμα να προβαίνει αυτόνομα σε μεταφορές πιστώσεων μεταξύ των άρθρων του κεφαλαίου ΚΕΠΠΑ του προϋπολογισμού, εξασφαλίζεται η ευελιξία που θεωρείται αναγκαία για την ταχεία εφαρμογή των ενεργειών ΚΕΠΠΑ. Στην περίπτωση κατά την οποία το ποσό του κεφαλαίου ΚΕΠΠΑ του προϋπολογισμού κατά τη διάρκεια του οικονομικού έτους δεν επαρκεί για την κάλυψη των αναγκαίων δαπανών, το Ευρωπαϊκό Κοινοβούλιο και το Συμβούλιο επιδιώκουν την εξεύρεση επείγουσας λύσης, κατόπιν προτάσεως της Επιτροπής και με βάση το άρθρο 2 του κανονισμού ΠΔΠ και το σημείο 10 της παρούσας συμφωνίας.

Στο πλαίσιο του κεφαλαίου ΚΕΠΠΑ του προϋπολογισμού, τα άρθρα στα οποία εγγράφονται οι ενέργειες ΚΕΠΠΑ, θα μπορούσαν να έχουν ως εξής:

- επιχειρήσεις διαχείρισης κρίσεων, πρόληψη, επίλυση και σταθεροποίηση συγκρούσεων, παρακολούθηση και υλοποίηση των διαδικασιών ειρήνευσης και ασφάλειας,

- μη διάδοση και αφοπλισμός,

- επείγοντα μέτρα,

- προπαρασκευαστικές ενέργειες και ενέργειες παρακολούθησης,

- ειδικοί απεσταλμένοι της Ευρωπαϊκής Ένωσης.

Το ποσό για τα μέτρα που εγγράφονται στο άρθρο που αναφέρεται στην τρίτη περίπτωση δεν μπορούν να υπερβαίνουν το 20% του συνολικού ποσού του κεφαλαίου ΚΕΠΠΑ του προϋπολογισμού.

22. Κάθε έτος, η Ύπατη Εκπρόσωπος της Ένωσης για Θέματα Εξωτερικής Πολιτικής και Πολιτικής Ασφάλειας ζητεί τη γνώμη του Ευρωπαϊκού Κοινοβουλίου σχετικά με έγγραφο που καταρτίζει το Συμβούλιο, το οποίο θα διαβιβάζεται μέχρι τις 15 Ιουνίου του εν λόγω έτους, για τα κύρια θέματα και τις βασικές επιλογές της ΚΕΠΠΑ για το μέλλον, συμπεριλαμβανομένων των δημοσιονομικών επιπτώσεων για τον γενικό προϋπολογισμό της Ευρωπαϊκής Ένωσης και αξιολόγησης των μέτρων που άρχισαν το έτος ν-1. Επιπλέον, η Ύπατη Εκπρόσωπος της Ένωσης για Θέματα Εξωτερικής Πολιτικής και Πολιτικής Ασφάλειας θα ενημερώνει το Ευρωπαϊκό Κοινοβούλιο διοργανώνοντας κοινές διαβουλεύσεις τουλάχιστον πέντε φορές το χρόνο, στα πλαίσια του τακτικού πολιτικού διαλόγου για την ΚΕΠΠΑ, που συμφωνούνται το αργότερο κατά τις διαβουλεύσεις της επιτροπής συνδιαλλαγής. Η συμμετοχή σ' αυτές τις συνεδριάσεις ορίζεται ως εξής:

23. Ευρωπαϊκό Κοινοβούλιο: τα προεδρεία των δύο σχετικών επιτροπών,

24. Συμβούλιο: Ο Πρόεδρος της επιτροπής πολιτικής και ασφαλείας.

Η Επιτροπή θα καλείται να συμμετέχει σε αυτές τις συνεδριάσεις.

Κάθε φορά που το Συμβούλιο εκδίδει απόφαση στον τομέα της ΚΕΠΠΑ η οποία συνεπάγεται δαπάνες, η Ύπατη Εκπρόσωπος της Ένωσης για Θέματα Εξωτερικής Πολιτικής και Πολιτικής Ασφάλειας κοινοποιεί στο Ευρωπαϊκό Κοινοβούλιο αμέσως, και εν πάση περιπτώσει το αργότερο εντός πέντε εργάσιμων ημερών από την τελική απόφαση, την εκτίμηση περί του προβλεπομένου κόστους («δημοσιονομικό δελτίο»), ειδικότερα όσον αφορά το χρονοδιάγραμμα, το απασχολούμενο προσωπικό, τη χρήση χώρων και υποδομών, τα μέσα μεταφοράς, τις ανάγκες κατάρτισης και τις ρυθμίσεις ασφαλείας.

Η Επιτροπή ενημερώνει ανά τρίμηνο την αρμόδια για τον προϋπολογισμό αρχή σχετικά με την εκτέλεση των ενεργειών ΚΕΠΠΑ και τις δημοσιονομικές προβλέψεις για το υπόλοιπο του οικονομικού έτους.

ΜΕΡΟΣ III – ΧΡΗΣΤΗ ΔΗΜΟΣΙΟΝΟΜΙΚΗ ΔΙΑΧΕΙΡΙΣΗ ΤΩΝ ΚΟΝΔΥΛΙΩΝ ΤΗΣ ΕΕ

Α. Δημοσιονομικός προγραμματισμός

25. Η Επιτροπή υποβάλλει δύο φορές ετησίως, την πρώτη φορά τον Μάιο/Ιούνιο (μαζί με τα έγγραφα που συνοδεύουν το σχέδιο προϋπολογισμού) και τη δεύτερη φορά τον Δεκέμβριο/Ιανουάριο (μετά την έγκριση του προϋπολογισμού), πλήρη δημοσιονομικό προγραμματισμό για τους τομείς 1Α, 2 (για το περιβάλλον και την αλιεία), 3Α, 3Β και 4 του δημοσιονομικού πλαισίου. Αυτό το έγγραφο, δομημένο ανά τομέα, τομέα πολιτικής και γραμμή του προϋπολογισμού θα πρέπει να προσδιορίζει:

α) την ισχύουσα νομοθεσία με διάκριση μεταξύ πολυετών προγραμμάτων και ετησίων ενεργειών:

- για τα πολυετή προγράμματα η Επιτροπή θα πρέπει να σημειώνει τη διαδικασία στο πλαίσιο της οποίας εγκρίθηκαν (συνήθης και ειδική νομοθετική διαδικασία), τη διάρκειά τους, τα ποσά αναφοράς, το διατιθέμενο ποσό για διοικητικές δαπάνες,

- για τις ετήσιες ενέργειες (πιλοτικά σχέδια, προπαρασκευαστικές ενέργειες, οργανισμοί) και ενέργειες που χρηματοδοτούνται στα πλαίσια των αποκλειστικών προνομίων της Επιτροπής, θα πρέπει να παρέχονται πολυετείς εκτιμήσεις και (για πιλοτικά σχέδια και προπαρασκευαστικές ενέργειες) τα περιθώρια που απομένουν στο πλαίσιο των εγκεκριμένων ανωτάτων ορίων που καθορίζονται στο άρθρο 32 των κανόνων εφαρμογής του δημοσιονομικού κανονισμού[5].

β) τις εκκρεμείς νομοθετικές προτάσεις : τρέχουσες προτάσεις της Επιτροπής καθοριζόμενες από την γραμμή του προϋπολογισμού (χαμηλότερο επίπεδο), το κεφάλαιο και τον τομέα πολιτικής. Πρέπει να εξευρεθεί ένας μηχανισμός που θα επικαιροποιεί τους πίνακες κάθε φορά που μια νέα πρόταση εγκρίνεται, ώστε να εκτιμώνται οι δημοσιονομικές συνέπειες.

Η Επιτροπή θα πρέπει να ορίσει τρόπους διασταυρωμένων παραπομπών του δημοσιονομικού προγράμματος με το νομοθετικό της πρόγραμμα ώστε να χορηγεί πιο ακριβείς και αξιόπιστες προβλέψεις. Για κάθε νομοθετική πρόταση, η Επιτροπή θα πρέπει να σημειώνει εάν περιλαμβάνεται στον προγραμματισμό Μαΐου-Δεκεμβρίου. Η αρμόδια για τον προϋπολογισμό αρχή θα πρέπει ιδίως να ενημερώνεται για:

α) όλες τις νέες νομοθετικές πράξεις που εγκρίθηκαν, αλλά δεν συμπεριλήφθηκαν στο έγγραφο του Μαΐου-Δεκεμβρίου (με τα αντίστοιχα ποσά)·

β) όλες τις εκκρεμείς νομοθετικές προτάσεις που υποβλήθηκαν, αλλά δεν συμπεριλήφθηκαν στο έγγραφο του Μαΐου-Δεκεμβρίου (με τα αντίστοιχα ποσά),

γ) τη νομοθεσία που προβλέπει το ετήσιο πρόγραμμα νομοθετικής εργασίας της Επιτροπής, με αναγραφή των ενεργειών που θα έχουν πιθανόν δημοσιονομικές επιπτώσεις (ναι/όχι).

Εφόσον είναι απαραίτητο, η Επιτροπή θα πρέπει να σημειώνει τον αναπρογραμματισμό που προέκυψε από τις νέες νομοθετικές προτάσεις.

Β. Οργανισμοί και Ευρωπαϊκά σχολεία

26. Όταν η Επιτροπή υποβάλει την πρότασή της για τη σύσταση νέου οργανισμού, η Επιτροπή θα αξιολογήσει τις δημοσιονομικές επιπτώσεις επί του σχετικού κονδυλίου δαπανών. Βάσει των πληροφοριών αυτών και υπό την επιφύλαξη των νομοθετικών διαδικασιών που διέπουν τη σύσταση του σχετικού οργανισμού, τα δύο σκέλη της αρμόδιας για τον προϋπολογισμό αρχής δεσμεύονται, στο πλαίσιο της δημοσιονομικής συνεργασίας, να καταλήξουν εγκαίρως σε συμφωνία σχετικά με την χρηματοδότηση του εν λόγω οργανισμού.

Μια παρόμοια διαδικασία πρέπει να εφαρμοστεί όταν προβλέπεται η ίδρυση ενός νέου Ευρωπαϊκού σχολείου.

Πρέπει να εφαρμοστούν τα ακόλουθα διαδικαστικά μέτρα:

- Πρώτον, η Επιτροπή θα παρουσιάζει συστηματικά κάθε πρόταση για τη σύσταση νέου οργανισμού στην πρώτη τριμερή σύσκεψη μετά την έγκριση της πρότασής της, και θα υποβάλλει το δημοσιονομικό δελτίο που συνοδεύει τη νομική πράξη η οποία προτείνει τη σύσταση του οργανισμού και θα περιγράφει τις συνέπειές της για την υπόλοιπη περίοδο του δημοσιονομικού προγραμματισμού.

- Δεύτερον, λαμβανομένης υπόψη της προόδου που σημειώνεται στη νομοθετική διαδικασία, και υπό την προϋπόθεση ότι κάθε σκέλος της αρμόδιας για τον προϋπολογισμό αρχής μπορεί να λάβει θέση για τις δημοσιονομικές επιπτώσεις της πρότασης πριν από την έγκριση της νομικής πράξης, η δημιουργία του νέου οργανισμού θα συμπεριληφθεί στην ημερήσια διάταξη της επόμενης τριμερούς σύσκεψης (σε επείγουσες περιπτώσεις, σε απλουστευμένη μορφή), προκειμένου να επιτευχθεί συμφωνία για τη χρηματοδότηση.

- Τρίτον, η συμφωνία που θα επιτευχθεί κατά τη διάρκεια τριμερούς σύσκεψης θα επιβεβαιωθεί σε κοινή δήλωση, υπό την προϋπόθεση ότι θα εγκριθεί από κάθε σκέλος της αρμόδιας για τον προϋπολογισμό αρχής σύμφωνα με τον εσωτερικό κανονισμό του.

Γ. Νέα δημοσιονομικά μέσα

27. Τα θεσμικά όργανα συμφωνούν ότι η εισαγωγή μηχανισμών συγχρηματοδότησης είναι αναγκαία για να ενισχύσει το αποτέλεσμα μόχλευσης του προϋπολογισμού της Ευρωπαϊκής Ένωσης, με αύξηση του χρηματοδοτικού κινήτρου.

Τα όργανα αυτά συμφωνούν να ενθαρρύνουν την ανάπτυξη των κατάλληλων πολυετών δημοσιονομικών μέσων που θα δρουν ως καταλύτες για τους δημόσιους και ιδιώτες επενδυτές.

Κατά την υποβολή του σχεδίου προϋπολογισμού, η Επιτροπή θα αναφέρει στην αρμόδια για τον προϋπολογισμό αρχή σχετικά με τις δραστηριότητες που χρηματοδοτήθηκαν από την Ευρωπαϊκή Τράπεζα Επενδύσεων, το Ευρωπαϊκό Ταμείο Επενδύσεων και την Ευρωπαϊκή Τράπεζα Ανασυγκρότησης και Ανάπτυξης για να στηρίξουν τις επενδύσεις στην έρευνα και στην ανάπτυξη, στα διευρωπαϊκά δίκτυα και στις μικρομεσαίες επιχειρήσεις.

Βρυξέλλες, […]

Για το Ευρωπαϊκό Κοινοβούλιο Για το Συμβούλιο Για την Επιτροπή

Ο Πρόεδρος Ο Πρόεδρος Μέλος της Επιτροπής […] […] […]

ΠΑΡΑΡΤΗΜΑ - ΔΙΟΡΓΑΝΙΚΗ ΣΥΝΕΡΓΑΣΙΑ ΣΤΟΝ ΤΟΜΕΑ ΤΟΥ ΠΡΟΫΠΟΛΟΓΙΣΜΟΥ

Μέρος Α. Χρονοδιάγραμμα της διαδικασίας του προϋπολογισμού

28. Τα θεσμικά όργανα θα ακολουθήσουν το χρονοδιάγραμμα που καθορίζεται στα σημεία 2, 3, 8, 9, 11, 12 και 14 κατωτέρω για τα διάφορα στάδια της διαδικασίας του προϋπολογισμού. Σε εύθετο χρόνο πριν από την έναρξη της διαδικασίας του προϋπολογισμού, μπορούν να συμφωνήσουν, εφόσον χρειάζεται, σχετικά με κάθε προσαρμογή που κρίνεται αναγκαία σ’αυτό το χρονοδιάγραμμα.

Μέρος Β. Προτεραιότητες της διαδικασίας του προϋπολογισμού

29. Σε εύθετο χρόνο, πριν από την έγκριση του σχεδίου του προϋπολογισμού από την Επιτροπή και το αργότερο τον Απρίλιο, θα πραγματοποιηθεί, κατόπιν συμφωνίας, τριμερής σύσκεψη για να συζητηθούν οι πιθανές προτεραιότητες του προϋπολογισμού για το ερχόμενο δημοσιονομικό έτος.

Μέρος Γ. Κατάρτιση του σχεδίου του προϋπολογισμού και επικαιροποίηση των εκτιμήσεων

30. Η Επιτροπή θα εγκρίνει το σχέδιο του προϋπολογισμού την τελευταία εβδομάδα του Απριλίου ή το αργότερο κατά την πρώτη εβδομάδα του Μαΐου.

31. Η Επιτροπή θα υποβάλλει κάθε χρόνο, σχέδιο προϋπολογισμού το οποίο αντιστοιχεί προς τις πραγματικές ανάγκες χρηματοδότησης της Ευρωπαϊκής Ένωσης.

Το σχέδιο αυτό θα λαμβάνει υπόψη:

α) τις προβλέψεις για τα διαρθρωτικά ταμεία οι οποίες παρέχονται από τα κράτη μέλη,

β) την ικανότητα εκτέλεσης των πιστώσεων, επιδιώκοντας τη διατήρηση του αυστηρού συσχετισμού μεταξύ πιστώσεων ανάληψης υποχρεώσεων και πιστώσεων πληρωμών,

γ) τις δυνατότητες ανάληψης νέων πολιτικών μέσω πιλοτικών σχεδίων ή/και νέων προπαρασκευαστικών ενεργειών ή με τη συνέχιση πολυετών ενεργειών που οδεύουν προς το τέλος τους, αφού προηγουμένως εκτιμήσει τις προϋποθέσεις για την επίτευξη βασικής πράξης κατά την έννοια του άρθρου 49 του δημοσιονομικού κανονισμού (ορισμός βασικής πράξης, ανάγκη βασικής πράξης για την εκτέλεση και εξαιρέσεις),

δ) την ανάγκη να εξασφαλισθεί ότι κάθε μεταβολή των δαπανών σε σχέση με το προηγούμενο οικονομικό έτος θα είναι σύμφωνη με τις επιταγές της δημοσιονομικής πειθαρχίας.

32. Τα θεσμικά όργανα αποφεύγουν, στο μέτρο του δυνατού, την εγγραφή στον προϋπολογισμό γραμμών που αφορούν επιχειρησιακές δαπάνες τα ποσά των οποίων είναι ασήμαντα.

33. Τα δυο σκέλη της αρμόδιας για τον προϋπολογισμό αρχής αναλαμβάνουν επίσης τη δέσμευση να συνεκτιμούν την αξιολόγηση των δυνατοτήτων εκτέλεσης του προϋπολογισμού, την οποία περιλαμβάνει η Επιτροπή στα σχέδιά της, καθώς και στο πλαίσιο της εκτέλεσης του τρέχοντος προϋπολογισμού.

34. Με γνώμονα τη χρηστή δημοσιονομική διαχείριση και λόγω των επιπτώσεων που έχουν οι σημαντικές μεταβολές της ονοματολογίας του προϋπολογισμού, ως προς τους τίτλους και τα κεφάλαια, στις υποχρεώσεις αναφοράς των υπηρεσιών της Επιτροπής όσον αφορά τη διαχείριση, τα δύο σκέλη της αρμόδιας για τον προϋπολογισμό αρχής δεσμεύονται να εξετάζουν κατά τη διάρκεια της διαδικασίας συνδιαλλαγής κάθε σημαντική αλλαγή μαζί με την Επιτροπή.

35. Έως τη σύγκληση της επιτροπής συνδιαλλαγής, η Επιτροπή μπορεί, εάν χρειάζεται, να τροποποιήσει το σχέδιο του προϋπολογισμού σύμφωνα με το άρθρο 314 παράγραφος 2 της ΣΛΕΕ ακόμη και με διορθωτική επιστολή για την επικαιροποίηση των εκτιμήσεων των δαπανών για τη γεωργία. Η Επιτροπή θα υποβάλει προς εξέταση στα δύο σκέλη της αρμόδιας για τον προϋπολογισμό αρχής τις πληροφορίες για τις επικαιροποιήσεις μόλις αυτές καταστούν διαθέσιμες. Θα παράσχει στην αρμόδια για τον προϋπολογισμό αρχή όλα τα απαιτούμενα δικαιολογητικά στοιχεία.

Μέρος Δ. Διαδικασία του προϋπολογισμού πριν από την συνδιαλλαγή

36. Θα συγκληθεί τριμερής σύσκεψη σε εύθετο χρόνο πριν από την ανάγνωση εκ μέρους του Συμβουλίου, ώστε να μπορέσουν τα θεσμικά όργανα να ανταλλάξουν απόψεις σχετικά με το σχέδιο προϋπολογισμού.

37. Προκειμένου η Επιτροπή να είναι σε θέση να εκτιμήσει εγκαίρως τη δυνατότητα εκτέλεσης των τροπολογιών που προβλέπονται από την αρμόδια για τον προϋπολογισμό αρχή, με σκοπό τη δημιουργία νέων προπαρασκευαστικών ενεργειών/πιλοτικών σχεδίων ή την παράταση των υφισταμένων, τα δύο σκέλη της αρμόδιας για τον προϋπολογισμό αρχής ενημερώνουν την Επιτροπή μέχρι τα μέσα Ιουνίου για τις προθέσεις τους στον τομέα αυτό, ούτως ώστε να πραγματοποιηθεί η πρώτη συζήτηση κατά την τριμερή σύσκεψη.

38. Το Συμβούλιο ολοκληρώνει την ανάγνωσή του μέχρι το τέλος Ιουλίου το αργότερο.

39. Η επιτροπή προϋπολογισμών του Ευρωπαϊκού Κοινοβουλίου (COBU) ψηφίζει για την εκ μέρους της ανάγνωση μέχρι το τέλος Σεπτεμβρίου ή αρχές Οκτωβρίου το αργότερο και η Ολομέλεια του Ευρωπαϊκού Κοινοβουλίου ψηφίζει για την εκ μέρους της ανάγνωση στα μέσα Οκτωβρίου.

Μέρος Ε. Διαδικασία συνδιαλλαγής

40. Εάν το Ευρωπαϊκό Κοινοβούλιο εγκρίνει τροπολογίες ο Πρόεδρος του Ευρωπαϊκού Κοινοβουλίου συγκαλεί την επιτροπή συνδιαλλαγής, κατόπιν συμφωνίας με τον Πρόεδρο του Συμβουλίου και λαμβανομένων δεόντως υπόψη των διατάξεων της ΣΛΕΕ. Η σύγκληση της επιτροπής συνδιαλλαγής πρέπει να υπογράφεται και να διαβιβάζεται ταυτόχρονα με την ψηφοφορία για τον προϋπολογισμό στη σύνοδο ολομέλειας.

41. Τα θεσμικά όργανα συνεργάζονται στενά με σκοπό την ολοκλήρωση της εργασίας της επιτροπής συνδιαλλαγής εντός 21 ημερών μέχρι τα μέσα Νοεμβρίου.

42. Για να προετοιμαστεί η επίτευξη συμφωνίας σχετικά με κοινό κείμενο από την επιτροπή συνδιαλλαγής, τα θεσμικά όργανα ανταλλάσσουν τα αναγκαία έγγραφα το ταχύτερο δυνατό.

43. Πριν από την ψηφοφορία του Ευρωπαϊκού Κοινοβουλίου μπορεί να οργανωθεί τεχνική προπαρασκευαστική συνεδρίαση για να καθοριστεί η οργάνωση της εργασίας.

44. Η προεδρία της επιτροπής συνδιαλλαγής ασκείται από κοινού από εκπροσώπους του Ευρωπαϊκού Κοινοβουλίου και του Συμβουλίου. Στις συνεδριάσεις της επιτροπής προεδρεύει ο συμπρόεδρος του θεσμικού οργάνου στο οποίο γίνεται η συνεδρίαση. Κάθε θεσμικό όργανο, σύμφωνα με τον εσωτερικό κανονισμό του, ορίζει τους συμμετέχοντες από αυτό σε κάθε συνεδρίαση και διατυπώνει την εντολή του για τις διαπραγματεύσεις.

45. Σύμφωνα με το άρθρο 314 παράγραφος 5, δεύτερο εδάφιο της ΣΛΕΕ, η Επιτροπή συμμετέχει στις εργασίες της επιτροπής συνδιαλλαγής και αναλαμβάνει όλες τις απαραίτητες πρωτοβουλίες με σκοπό την προσέγγιση των θέσεων του Ευρωπαϊκού Κοινοβουλίου και του Συμβουλίου.

46. Οι ημερομηνίες και τα χρονοδιαγράμματα των συνεδριάσεων της επιτροπής συνδιαλλαγής καθορίζονται από κοινού από τους συμπροέδρους με σκοπό την αποτελεσματική λειτουργία της επιτροπής συνδιαλλαγής καθόλη τη διάρκεια της διαδικασίας συνδιαλλαγής. Η Επιτροπή διατυπώνει τη γνώμη της σχετικά με τις προβλεπόμενες ημερομηνίες.

47. Τριμερείς συσκέψεις λαμβάνουν χώρα καθόλη τη διάρκεια της διαδικασίας συνδιαλλαγής, σε διαφορετικά επίπεδα εκπροσώπησης, με σκοπό την επίλυση εκκρεμών ζητημάτων και την προετοιμασία του εδάφους για συμφωνία που θα πρέπει να επιτευχθεί στην επιτροπή συνδιαλλαγής.

48. Η συνεδρίαση της επιτροπής συνδιαλλαγής και οι τριμερείς συσκέψεις πραγματοποιούνται εναλλακτικά στα κτίρια του Ευρωπαϊκού Κοινοβουλίου και του Συμβουλίου, με σκοπό την ισότιμη χρήση των εγκαταστάσεων, περιλαμβανομένων των υπηρεσιών διερμηνείας.

49. Η Γραμματεία του Ευρωπαϊκού Κοινοβουλίου και η Γενική Γραμματεία του Συμβουλίου ενεργούν από κοινού ως γραμματεία της επιτροπής συνδιαλλαγής, σε συνεργασία με τη Γενική Διεύθυνση Προϋπολογισμού της Επιτροπής, με βάση σαφή εκ των προτέρων ορισμό των καθηκόντων μεταξύ των τριών θεσμικών οργάνων.

50. Η επιτροπή συνδιαλλαγής έχει στη διάθεσή της το σχέδιο προϋπολογισμού της Επιτροπής, τη θέση του Συμβουλίου και τις τροπολογίες του Ευρωπαϊκού Κοινοβουλίου. Επίσης, η Επιτροπή παρουσιάζει την γνώμη της για την δυνατότητα εκτέλεσης της θέσης του Συμβουλίου και των τροπολογιών του Ευρωπαϊκού Κοινοβουλίου και πιθανόν το ενημερωτικό της σημείωμα για την εκτέλεση του προϋπολογισμού.

51. Η συμφωνία επί κοινού κειμένου διαπιστώνεται κατά τη συνεδρίαση της επιτροπής συνδιαλλαγής ή, στη συνέχεια, με ανταλλαγή επιστολών μεταξύ των συμπροέδρων. Αντίγραφα των επιστολών αυτών διαβιβάζονται στην Επιτροπή.

52. Κάθε σκέλος της αρμόδιας για τον προϋπολογισμό αρχής θεσπίζει τις αναγκαίες διατάξεις ώστε τα αποτελέσματα που είναι δυνατό να προκύψουν από τη διαδικασία συνδιαλλαγής να τηρούνται καθ' όλη τη διάρκεια της τρέχουσας διαδικασίας προϋπολογισμού σύμφωνα με τις διατάξεις της ΣΛΕΕ.

53. Τα θεσμικά όργανα θα προσπαθήσουν να πραγματοποιήσουν κοινή συνέντευξη τύπου για να αναγγείλουν την επιτυχή ολοκλήρωση της διαδικασίας συνδιαλλαγής. Θα προσπαθήσουν επίσης να εκδώσουν κοινά δελτία τύπου.

54. Μόλις η επιτροπή συνδιαλλαγής συμφωνήσει σχετικά με κοινό κείμενο, το Ευρωπαϊκό Κοινοβούλιο και το Συμβούλιο θα προσπαθήσουν να εγκρίνουν το αποτέλεσμα της επιτροπής συνδιαλλαγής το ταχύτερο δυνατό στο πλαίσιο του άρθρου 314 παράγραφος 6 της ΣΛΕΕ, σύμφωνα με τους αντίστοιχους εσωτερικούς κανονισμούς τους.

Μέρος ΣΤ. Διορθωτικοί προϋπολογισμοί

Γενικές αρχές

55. Έχοντας υπόψη ότι οι διορθωτικοί προϋπολογισμοί επικεντρώνονται συνήθως σε ειδικά και συχνά επείγοντα ζητήματα, τα θεσμικά όργανα συμφωνούν σχετικά με τις παρακάτω αρχές για να διασφαλίσουν την κατάλληλη διοργανική συνεργασία για την ομαλή και ταχεία έγκριση των διορθωτικών προϋπολογισμών και παράλληλα να αποτρέψουν, στο μέτρο του δυνατού, την υποχρέωση να συγκληθεί συνεδρίαση συνδιαλλαγής για διορθωτικούς προϋπολογισμούς.

56. Στο μέτρο του δυνατού, τα θεσμικά όργανα θα προσπαθήσουν να περιορίσουν τον αριθμό των διορθωτικών προϋπολογισμών.

Χρονοδιάγραμμα

57. Η Επιτροπή θα ενημερώσει εκ των προτέρων τα δύο σκέλη της αρμόδιας για τον προϋπολογισμό αρχής σχετικά με τις πιθανές ημερομηνίες έγκρισης των σχεδίων των διορθωτικών προϋπολογισμών με την επιφύλαξη της τελικής ημερομηνίας έγκρισης.

58. Σύμφωνα με τον εσωτερικό κανονισμό του, κάθε σκέλος της αρμόδιας για τον προϋπολογισμό αρχής θα προσπαθήσει να εξετάσει το σχέδιο διορθωτικού προϋπολογισμού που προτείνει η Επιτροπή το ταχύτερο δυνατό μετά την έγκριση εκ μέρους της Επιτροπής.

59. Για την επιτάχυνση της διαδικασίας, τα δύο σκέλη της αρμόδιας για τον προϋπολογισμό αρχής θα εξασφαλίσουν τον συντονισμό, στο μέτρο του δυνατού, των αντίστοιχων χρονοδιαγραμμάτων τους ώστε η διαδικασία αυτή να μπορέσει να διεξαχθεί με συνεκτικό και συγκλίνοντα τρόπο. Θα επιδιώξουν επομένως το ταχύτερο δυνατό να καταρτίσουν ένα ενδεικτικό χρονοδιάγραμμα για τα διάφορα στάδια που οδηγούν στην τελική έγκριση του διορθωτικού προϋπολογισμού.

Τα δύο σκέλη της αρμόδιας για τον προϋπολογισμό αρχής θα λάβουν υπόψη τον σχετικά επείγοντα χαρακτήρα του διορθωτικού προϋπολογισμού και την ανάγκη έγκρισής του σε εύθετο χρόνο ώστε να εφαρμοστεί κατά τη διάρκεια του οικείου έτους.

Συνεργασία κατά την ανάγνωση από κάθε σκέλος της αρμόδιας για τον προϋπολογισμό αρχής

60. Τα θεσμικά όργανα θα συνεργαστούν με καλή πίστη καθόλη τη διάρκεια της διαδικασίας που θα οδηγήσει, στο μέτρο του δυνατού, στην έγκριση των διορθωτικών προϋπολογισμών σε έγκαιρο στάδιο της διαδικασίας.

Εάν χρειάζεται και όταν υπάρχει πιθανή απόκλιση, κάθε σκέλος της αρμόδιας για τον προϋπολογισμό αρχής, πριν λάβει την τελική του θέση σχετικά με τον διορθωτικό προϋπολογισμό, ή η Επιτροπή, μπορεί να προτείνει τη σύγκληση ειδικής τριμερούς σύσκεψης, για να συζητηθούν οι αποκλίσεις και να καταβληθούν προσπάθειες για την επίτευξη συμβιβασμού.

61. Όλα τα σχέδια διορθωτικών προϋπολογισμών που προτείνει η Επιτροπή και τα οποία δεν έχουν ακόμη εγκριθεί τελικά θα εγγράφονται συστηματικά στην ημερήσια διάταξη των τριμερών συσκέψεων που προγραμματίζονται για την ετήσια διαδικασία του προϋπολογισμού. Η Επιτροπή θα υποβάλει τα σχέδια διορθωτικών προϋπολογισμών και τα δύο σκέλη της αρμόδιας για τον προϋπολογισμό αρχής θα κοινοποιήσουν, στο μέτρο του δυνατού, τις αντίστοιχες θέσεις τους πριν από την τριμερή σύσκεψη.

62. Εάν επιτευχθεί συμβιβασμός κατά την τριμερή σύσκεψη, κάθε σκέλος της αρμόδιας για τον προϋπολογισμό αρχής δεσμεύεται να λάβει υπόψη του τα αποτελέσματα της τριμερούς σύσκεψης κατά τη διάρκεια των συζητήσεων για τον διορθωτικό προϋπολογισμό σύμφωνα με τη Συνθήκη και τον εσωτερικό κανονισμό του.

Συνεργασία μετά την ανάγνωση από κάθε σκέλος της αρμόδιας για τον προϋπολογισμό αρχής

63. Εάν το Ευρωπαϊκό Κοινοβούλιο εγκρίνει χωρίς τροπολογίες τη θέση του Συμβουλίου, εγκρίνεται ο διορθωτικός προϋπολογισμός.

64. Εάν το Ευρωπαϊκό Κοινοβούλιο εγκρίνει τις τροπολογίες με πλειοψηφία των μελών του, εφαρμόζεται το άρθρο 314 παράγραφος 4 εδάφιο γ) της ΣΛΕΕ. Εντούτοις, πριν συνεδριάσει η επιτροπή συνδιαλλαγής συγκαλείται τριμερής σύσκεψη.

65. Εάν επιτευχθεί συμφωνία κατά την τριμερή σύσκεψη και με την επιφύλαξη συμφωνίας κάθε σκέλους της αρμόδιας για τον προϋπολογισμό αρχής σχετικά με τα αποτελέσματα της τριμερούς σύσκεψης, η συνδιαλλαγή κλείνει με ανταλλαγή επιστολών χωρίς να συνεδριάσει η επιτροπή συνδιαλλαγής.

66. Εάν δεν επιτευχθεί συμφωνία κατά την τριμερή σύσκεψη, η επιτροπή συνδιαλλαγής συνεδριάζει και οργανώνει τις εργασίες της ανάλογα με τις περιστάσεις, με στόχο να ολοκληρώσει, στο μέτρο του δυνατού, τη διαδικασία λήψης αποφάσεων πριν από την προθεσμία των 21 ημερών που καθορίζεται στο άρθρο 314 παράγραφος 6 της ΣΛΕΕ. Η επιτροπή συνδιαλλαγής μπορεί να ολοκληρώσει τις εργασίες της με ανταλλαγή επιστολών.

[1] ΕΕ L , σ. .

[2] Κανονισμός (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στο γενικό προϋπολογισμό των Ευρωπαϊκών Κοινοτήτων, ΕΕ L 248 της 16.09.2002, σ.1.

[3] ΕΕ C 139 της 14.5.2006, σ. 1.

[4] ΕΕ C 89 της 22.4.1975, σ.1.

[5] Κανονισμός (ΕΚ, Ευρατόμ) αριθ. 2342/2002 της Επιτροπής, της 23ης Δεκεμβρίου 2002, για τη θέσπιση των κανόνων εφαρμογής του κανονισμού (EK, Ευρατόμ) αριθ. 1605/2002 του Συμβουλίου, για τη θέσπιση του Δημοσιονομικού Κανονισμού που εφαρμόζεται στο γενικό προϋπολογισμό των Ευρωπαϊκών Κοινοτήτων, ΕΕ L 357 της 31.12.2002, σ. 1.